**Javni poziv za sufinanciranje programa i aktivnosti udruga u 2017. god.**

**UPUTE ZA PRIJAVITELJE**

1. **CILJEVI JAVNOG POZIVA I PRIORITETI ZA DODJELU SREDSTAVA**

Opći cilj: sufinanciranje kvalitetnih, kreativnih, ekonomičnih, stručno utemeljenih i vođenih programa i aktivnosti koji doprinose zadovoljavanju javnih potreba Općine Promina na području kulture, sporta, promicanja vrijednosti Domovinskog rata, poljoprivrede i socijalne skrbi

Posebni ciljevi: njegovanje tradicijske kulturne baštine; poticanje i promicanje sporta; promicanje vrijednosti Domovinskog rata; edukacija poljoprivrednika; briga za ranjive društvene skupine, a osobito osobe s posebnim potrebama

2. **PLANIRANI IZNOSI I UKUPNA VRIJEDNOST NATJEČAJA**

2.1. Za sufinanciranje programa i aktivnosti udruga raspoloživ je iznos od 85.000,00 kuna od čega

* za područje kulture – 25.000,00 kn
* za područje sporta – 20.000,00 kn
* za udruge koje promiču vrijednosti Domovinskog rata – 20.000,00 kn
* za područje poljoprivrede – 10.000,00 kn
* za programe pomoći osobama s posebnim potrebama – 10.000,00 kn

2.2. **Visina sredstava koja se može zatražiti i dodijeliti po pojedinom programu iznosi**

* za financiranje aktivnosti i manifestacija udruga iz područja kulture – 5.000,00 do 20.000,00 kn
* za financiranje aktivnosti i manifestacija udruga iz područja sporta – 5.000,00 do 10.000,00 kn
* za financiranje aktivnosti i manifestacija udruga proizašlih iz Domovinskog rata – 1.000,00 do 5.000,00 kn
* za financiranje aktivnosti i manifestacija udruga iz područja poljoprivrede – 1.000,00 do 5.000,00 kn
* za financiranje aktivnosti udruga za pomoć osobama s posebnim potrebama – 1.000,00 do 5.000,00 kn

**3. FORMALNI UVJETI JAVNOG POZIVA**

3.1. **Prihvatljivi prijavitelji**: pravne osobe registrirane kao udruge koje u svojem temeljnom aktu imaju definirano neprofitno djelovanje; imaju pravni, financijski i operativni kapacitet za provedbu projekta; nemaju dospjelog duga za poreze i druga obvezna davanja na dan podnošenja prijave na poziv; nisu u stečajnom postupku, postupku likvidacije ili prisilne naplate; koje nisu prekršile odredbe o namjenskom korištenju sredstava iz javnih izvora; koje imaju registrirano sjedište na području Općine Promina/ ili svojim djelovanjem obuhvaćaju korisnike s područja Općine Promina/ ili provode program na području Općine Promina.

Smatra se da udruga vodi transparentno financijsko poslovanje ako je FINI uredno dostavila financijsko izvješće za prethodnu godinu, u skladu s propisima o računovodstvu neprofitnih organizacija.

Iz postupka odabira u bilo kojoj fazi provedbe ovog postupka isključit će se prijavitelji za koje se utvrdi da su u prijavnom obrascu i/ili popratnoj dokumentaciji dali lažne, nevjerodostojne ili nepotpune izjave, podatke, informacije i dokumentaciju kao i udruge koje nisu upisane u Registar neprofitnih organizacija i Registar udruga RH.

3.2. **Prihvatljive aktivnosti** za sufinanciranje: sve aktivnosti koje doprinose ostvarenju ciljeva ovog Javnog poziva, uz uvjet poštivanja načela jednakih mogućnosti, ravnopravnosti spolova i nediskriminacije.

Planirano trajanje programskih aktivnosti za koje se traže sredstva: najdulje 12 mjeseci od potpisa ugovora o sufinanciranju.

3.3. **Prihvatljivi troškovi za sufinanciranje:** samo stvarni troškovi provedbe programa navedeni u financijskom planu u prilogu prijave koji su neophodni za njegovu realizaciju. Prilikom procjene programa, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Pod prihvatljivim izravnim troškovima podrazumijevaju se troškovi koji su neposredno povezani uz provedbu pojedinih aktivnosti predloženog programa kao što su:

* usluge organizacije programskih aktivnosti – potrebno je naznačiti vrstu i cijenu svake usluge,
* materijal za programske aktivnosti - navesti vrstu, količinu i cijenu materijala
* grafičke usluge - navesti vrstu i namjenu usluge, količinu, jedinične cijene,
* troškovi reprezentacije vezani uz organizaciju programskih aktivnosti – pobliže navesti svrhu, učestalost, očekivani broj sudionika i sl.,
* izdaci za troškove naknada osobama koje sudjeluju u provedbi programa (ugovor o autorskom djelu/ ugovor o djelu, ugovor o radu) - navesti ime i prezime osobe koja će biti angažirana, njezine stručne kompetencije, trajanje angažmana i bruto iznos naknade,
* troškovi komunikacije (telefona, interneta i sl.) - moraju biti specificirani,
* troškovi nabave opreme nužne za provedbu programa specificirano po vrsti i iznosu,
* putni troškovi, izdaci za prijevoz i smještaj – navesti broj osoba, odredište, svrhu putovanja te vrstu javnog prijevoza, vrstu smještaja i broj noćenja
* ostali troškovi koji su izravno vezani za provedbu programskih aktivnosti.

Pod prihvatljivim neizravnim troškovima podrazumijevaju se troškovi koji nisu izravno povezani s provedbom programa, ali neizravno pridonose postizanju njegovih ciljeva pri čemu i ovi troškovi trebaju biti specificirani i obrazloženi (primjerice manji adaptacijski radovi). Vrijednost takvih troškova ne smije premašiti 10% ukupnih prihvatljivih troškova projekta.

**3.4. Neprihvatljivi troškovi**

Neprihvatljivim troškovima smatraju se:

* pokriće gubitaka ili dugova;
* pokriće dospjelih kamata;
* stavke koje se već financiraju iz javnih izvora;
* pokriće tečajnih razlika;
* zajmovi trećim pravnim ili fizičkim osobama
* troškovi nastali prije početka provedbe programa
* ostali troškovi koji nisu neposredno povezani s provedbom programa ili nisu neophodni za provedbu programa.

**4. PRIJAVA**

Prijava se smatra potpunom ukoliko sadrži (na obrascima priloženim Pozivu na natječaj):

1. Prijavnicu
2. Opis programa
3. Proračun programa
4. Izvadak iz registra ne stariji od 30 dana (može biti e-ispis sa stranica Registra udruga)
5. Izjavu o nekažnjavanju
6. Izjavu o suglasnosti za uvid u kaznenenu evidenciju
7. Izjavu o nepostojanju dvostrukog financiranja

Potvrdu porezne uprave o nepostojanju duga prema RH (ne stariju od 30 dana računajući od objave poziva) te Potvrdu Općine Promina da podnositelj prema njoj nema neispunjenih ugovornih ili dospjelih financijskih obveza obvezni su dostaviti izabrani podnositelji najkasnije pri sklapanju ugovora o sufinanciranju.

Prijava s obveznim obrascima i propisanom dokumentacijom dostavlja se neposredno na protokol Općine ili poštom na adresu: Općina Promina, Put kroz Oklaj 144, 22303 Oklaj, u zatvorenoj koverti s napomenom „NE OTVARAJ - Prijava na Javni poziv za sufinanciranje javnih potreba u 2017. god.

Rok dostave: 30 dana od dana objave poziva na službenim web stranicama Općine Promina [www.promina.hr](http://www.promina.hr)

**5. POSTUPAK ODABIRA**

Postupak odabira provodi Povjerenstvo koje imenuje općinski načelnik.

Povjerenstvo najprije utvrđuje formalnu ispravnost prijava provjerom pravodobnosti podnošenja i potpunosti prijave (je li prijava podnijeta u roku, na odgovarajućim obrascima i sa svom popratnom dokumentacije, je li potpisana od strane odgovorne osobe i pečatirana i sadrži li potrebne podatke o podnositelju, opisu programa i financijskom planu programa), te provjerom prihvatljivosti (radi li se o prihvatljivom podnositelju, aktivnostima, troškovima, je li podnositelj ispunio ranije obveze prema RH i Općini, radi li se o dvostrukom financiranju).

U daljnjem postupku razmatrat će se samo prijave koje udovoljavaju formalnim uvjetima Poziva, a podnositeljima čije prijave ne udovoljavaju dostavit će se obavijest o razlozima neudovoljavanja.

Daljnje vrednovanje i ocjena prijava provodi se na temelju podataka iz dostavljene dokumentacije i to prema sljedećim kriterijima:

|  |  |
| --- | --- |
| **A. Institucionalna sposobnost prijavitelja** | Bodovi |
| 1. Iskustvo u provođenju sličnih programa | 1 - 5 |
| 1. Postignuti rezultati | 1 - 5 |
| 1. Stručni, upravljački i tehnički kapacitet za provođenje programa (kadrovi i oprema) | 1 - 5 |
| 1. Struktura upravljanja programom (definirana organizacija upravljanja programom i obveze članova) | 1 - 5 |
| ***A. maksimalan broj bodova*** | **20** |
| **B. Relevantnost projekta** | Bodovi |
| 1. Jasno definirani i dostižni ciljevi | 1 - 5 |
| 1. Jasno definirane, opravdane i provedive aktivnosti | 1 - 5 |
| 1. Jasno određeni i ostvarivi rezultati | 1 - 5 |
| 1. Jasno definirani korisnici (broj, dob, spol i sl.) | 1 - 5 |
| 1. Doprinos ostvarivanju ciljeva Javnog poziva | 1 - 5 |
| ***B. maksimalan broj bodova*** | **25** |
| **C. Financijski plan programa (troškovi)** | Bodovi |
| 1. Troškovi obrazloženi opisom aktivnosti u prijavnom obrascu | 1 - 5 |
| 1. Ukupni troškovi programa detaljno razrađeni po vrstama i izvorima financiranja | 1 - 5 |
| 1. Planirani troškovi su neophodni su za realizaciju programa | 1 - 5 |
| 1. Prikazani troškovi su prihvatljivi | 1 - 5 |
| 1. Iznos prikazanih troškova je realan | 1 - 5 |
| ***C. maksimalan broj bodova*** | **25** |
| ***UKUPAN MAKSIMALAN BROJ BODOVA (A+B+C)*** | **70** |

Nakon provedenog vrednovanja i ocjene prijava Povjerenstvo sastavlja rang listu prijavitelja prema ukupnom broju bodova kojim je projekt ocijenjen, od najvećeg prema najmanjem, te predlaže općinskom načelniku donošenje odluke o sufinanciranju, redoslijedom prema listi, onih projekata koji su ostvarili najveći broj bodova za određeno područje. Pravo na sufinanciranje može ostvariti samo onoliki broj najbolje ocijenjenih prijava čiji zatraženi iznos zajedno ne premašuje ukupni planirani iznos sufinanciranja za određeno područje.

Na temelju prijedloga Povjerenstva općinski načelnik donosi odluku o sufinanciranju kojom se utvrđuje popis prihvaćenih programa s iznosima sufinanciranja. Odluka će se objaviti na službenoj web stranici Općine [www.promina.hr](http://www.promina.hr) , a o rezultatima natječaja dostavit će se obavijest svi podnositeljima prijave. Podnositelji čiji programi nisu zadovoljili formalne uvjete poziva kao i oni koji nisu odabrani za sufinanciranje imaju pravo podnijeti prigovor općinskom načelniku u roku 8 dana od primitka obavijesti.

Prigovor ne odgađa izvršenje odluke o sufinanciranju ni daljnju provedbu postupka.

**6. NAČIN I UVJETI SUFINANCIRANJA ODABRANIH PROGRAMA**

**6.1. Ugovor o sufinanciranju**

Po donošenju Odluke o sufinanciranju općinski načelnik će s odabranim podnositeljima prijave sklopiti Ugovor o sufinanciranju provedbe programa.

Ugovorom o sufinanciranju utvrđuju se međusobna prava i obveze Općine i korisnika sufinanciranja, a osobito iznos sufinanciranja, način i rok isplate, način podnošenja izvješća o utrošenim sredstvima, te način provedbe nadzora i kontrole namjenskog korištenja sredstava.

Obrasci ugovora o sufinanciranju i izvješća o namjenskom korištenju sredstava objavljuju se na službenim web stranicama Općine zajedno s ovim Pozivom i čine njegov sastavni dio.

**6.2. Praćenje provedbe programa i namjenskog korištenja sredstava**

Korisnik je dužan voditi preciznu evidenciju svih računa nastalih tijekom provedbe programa.

U roku 30 dana od završetka programa korisnik je dužan Općini dostaviti dokumentirano programsko i financijsko izvješće o namjenskom korištenju sredstava.

Za vrijeme razdoblja sufinanciranja Općina je ovlaštena kontrolu provedbe programa provoditi na licu mjesta kod korisnika, tijekom koje je korisnik dužan predočiti svu računovodstvenu dokumentaciju i ostale prateće dokumente relevantne za financiranje programa.

**6.3. Vidljivost programa i obveza isticanja vizualnog identiteta Općine**

Korisnik je dužan u svim obavijestima prema krajnjim korisnicima programa i u svim kontaktima s medijima navesti da je program sufinanciran sredstvima Općine Promina.

**7. DOKUMENTACIJA, OBRASCI I PRILOZI**

Dokumentacija i obrasci koji čine sastavni dio dokumentacije Javnog poziva za sufinanciranje javnih potreba za 2017. god. dostupni su na web stranicama Općine [www.promina.hr](http://www.promina.hr) i to:

1. Javni natječaj

2. Upute za prijavitelje

3. Obrazac prijavnice

4. Obrazac opisa programa

5. Obrazac proračuna programa

6. Obrazac izjave o nekažnjavanju

7. Obrazac izjave o nepostojanju dvostrukog financiranja

8. Obrazac za procjenu kvalitete/vrednovanje programa

9. Prijedlog Ugovora o sufinanciranju

10. Opći uvjeti koji se primjenjuju na ugovore o sufinanciranju

11. Zahtjev za isplatu sredstava

12. Pravilnik o financiranju javnih potreba

1. **INFORMACIJE I PITANJA**

Sva pitanja vezana uz javni poziv mogu se postaviti isključivo elektroničkim putem, slanjem upita na sljedeću adresu: [pravna.sluzba@promina.hr](mailto:pravna.sluzba@promina.hr) najkasnije 15 dana prije isteka roka za dostavu poziva.

Odgovori na primljene upite u najkraćem mogućem roku poslat će se izravno na adrese s kojih su poslani.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi.