Temeljem članka 48. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), članka 32. i 33. st. 1. Zakona o udrugama (“Narodne novine”, broj 74/14), članka 1. i 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge – nastavno: Uredba (“Narodne novine” broj 26/15) te članka 30. st.1. al. 3. Statuta Općine Promina („Službeni vjesnik Šibensko-kninske županije“ broj 10/09, 09/10, 05/11, 03/13 i 8/13), Općinsko vijeće Općine Promina, na 19. sjednici dana 04. studenog 2016. god. donosi

**P R A V I L N I K**

**o financiranju javnih potreba Općine Promina**

# I. OPĆE ODREDBE

**Članak 1.**

Ovim se Pravilnikom utvrđuju kriteriji, mjerila i postupci za dodjelu i korištenje sredstava proračuna Općine Promina (u daljnjem tekstu Općina) udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine.

Odredbe ovog Pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog natječaja ili poziva (u nastavku teksta: natječaj) za financiranje programa i projekata, prihvatljivi prijavitelji, odnosno partneri.

Odredbe ovog Pravilnika ne odnose se na financiranje programa i projekata ustanova čiji je osnivač ili suosnivač Općina. Iznosi financiranja tih programa i projekata bit će definirani od strane nadležnih tijela Općine, kroz proračun Općine i programe javnih potreba.

**Članak 2.**

Ako posebnim propisom nije drugačije određeno, odredbe Pravilnika primjenjuju se kada se udrugama odobravaju financijska sredstva proračuna Općine za:

* provedbu programa i projekata kojima se ispunjavaju ciljevi i prioriteti definirani strateškim i planskim dokumentima,
* provedbu programa javnih potreba,
* pružanje socijalnih usluga na području Općine,
* podršku institucionalnom i organizacijskom razvoju udruga s područja Općine,
* donacije i sponzorstva i
* druge oblike i namjene dodjele financijskih sredstava iz proračuna Općine.

**Članak 3.**

Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse.

Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilni.

Jednodnevne i višednevne manifestacije su sportske, kulturne, zabavne, socijalne, humanitarne, gastronomske i druge aktivnosti koje provode organizacije civilnog društva i neprofitne organizacije s ciljem razvoja općenito.

Građanske inicijative predstavljaju skup aktivnosti koje s ciljem rješavanja uočenog problema na dijelu ili cijelom području Općine osmisli i provodi dio stanovnika Općine okupljenih u odbor, udrugu i sl., u pravilu su komunalnog ili humanitarnog karaktera, a cilj im je podizanje razine kvalitete življenja u zajednici kroz poticanje aktivnosti stanovništva i korištenje lokalnih potencijala.

# II. PREDUVJETI ZA FINACIRANJE KOJE OSIGURAVA OPĆINA

**Članak 4.**

Nadležna tijela Općine će u postupku donošenja Proračuna Općine, prije raspisivanja natječaja za dodjelu financijskih sredstava udrugama, utvrditi prioritete financiranja koji moraju biti usmjereni postizanju ciljeva definiranih strateškim i razvojnim dokumentima Općine te će, u okviru svojih mogućnosti, u proračunu osigurati financijska sredstva za njihovo financiranje u skladu s odredbama Zakona, Uredbe i ovog Pravilnika.

**Članak 5.**

Za provedbu postupka dodjele sredstava za financiranje programa i projekata sukladno odredbama ovog Pravilnika nadležan je Jedinstveni upravni odjel Općine koji osigurava primjenu osnovnih standarda financiranja, ugovaranja i praćenja njihove provedbe i vrednovanja.

Jedinstveni upravni odjel priprema i provodi postupak javnog natječaja ili javnog poziva za dodjelu financijskih sredstava udrugama i to:

* predlaže prioritete i programska područja natječaja,
* predlaže kriterije prihvatljivosti i uvjete prijave
* predlaže natječajnu dokumentaciju,
* objavljuje i provodi natječaj,
* izrađuje prijedlog odluke o financiranju projekata i programa udruga,
* prati provedbu projekata financiranih na temelju natječaja i
* priprema izvještaje o provedbi i rezultatima natječaja Uredu za udruge.

**Članak 6.**

Sukladno raspoloživom iznosu financijskih sredstava planiranih u proračunu Općine namijenjenom za zadovoljenje dijela javnih potreba putem udruga, Općina unaprijed predviđa financijski okvir dodjele financijskih sredstava udrugama po objavljenom natječaju/pozivu, koji obuhvaća:

* ukupan iznos raspoloživih sredstava,
* iznose predviđene za pojedina programska područja (djelatnosti),
* najniži i najviši iznos pojedinačnih ugovora o dodjeli financijskih sredstava i
* očekivani broj udruga s kojima će se ugovoriti provedba programa ili projekata u okviru pojedinog natječaja/poziva.

Prije objave javnog poziva ili natječaja, Općina će izraditi obrasce natječajne dokumentacije temeljem kojih će udruge prijavljivati svoje programe ili projekte.

Pri financiranju programa i projekata Općina će primjenjivati osnovne standarde planiranja i provedbe financiranja, odnosno praćenja i vrednovanja financiranja i izvještavanja definirane Uredbom.

# III. MJERILA ZA FINANCIRANJE

**Članak 7.**

Financirati se mogu programi i projekati udruga, potencijalnh korisnika (u daljnjem tekstu: Korisnici) koje ispunjavaju sljedeće uvjete:

* da su upisane u odgovarajući Registar;
* da su registrirane kao udruge, zaklade, ustanove ili druge pravne osobe čija temeljna svrha nije stjecanje dobiti
* da djelatnostima i aktivnostima koje su predmet financiranja promiču uvjerenja i ciljeve koji nisu u suprotnosti s Ustavom i zakonom;
* da program/projekt/inicijativa za koji se podnosi prijava bude ocijenjen kao značajan za zadovoljenje javnih potreba Općine definiranih razvojnim i strateškim dokumentima, odnosno natječajem/pozivom;
* da su uredno ispunili obveze iz svih prethodno odobrenih projekata/programa financiranih iz proračuna Općine i drugih javnih izvora;
* da nemaju dospjelih dugovanja prema državnom proračunu i proračunu Općine;
* da se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i da nije pravomoćno osuđen za prekršaje ili kaznena djela definirana Uredbom;
* da imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* da imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);
* da imaju zadovoljavajuće organizacijske kapacitete i ljudske resurse za provedbu programa ili projekta koji je predmet financiranja;
* da uredno predaju sva izvješća Općini i drugim institucijama.

Osim uvjeta iz prethodnog članka Pravilnika, Općina natječajem može propisati i dodatne uvjete koje trebaju ispunjavati udruge u svrhu ostvarivanja prednosti u financiranju.

Općina neće financirati aktivnosti udruga koje se sukladno Zakonu i drugim pozitivnim propisima smatraju njihovom gospodarskom djelatnošću.

# IV. POSTUPCI FINANCIRANJA I UGOVARANJA

**Članak 8.**

Jedinstveni upravni odjel Općine će, u roku od 30 dana od usvajanja proračuna za sljedeću kalendarsku godinu, izraditi i na mrežnim stranicama Općine objaviti godišnji plan raspisivanja javnih natječaja i drugih programa za financiranje svih oblika programa i projekata od interesa za opće dobro koje provode udruge (u daljnjem tekstu: godišnji plan natječaja) koje planira provesti u tijeku jedne kalendarske godine.

Godišnji plan natječaja sadržavat će podatke o davatelju financijskih sredstava, području, nazivu i planiranom vremenu objave natječaja, ukupnom iznosu raspoloživih sredstava, rasponu sredstava namijenjenom za financiranje pojedinog programa odnosno projekta, očekivanom broju programa i projekata koji će se ugovoriti za financiranje i eventualno druge podatke.

**Članak 9.**

Financijska sredstva proračuna Općine dodjeljuju se putem natječaja/poziva čime se osigurava transparentnost, odabir najkvalitetnijih programa i projekata, te informiranje šire javnosti.

Financijska sredstva proračuna Općine mogu se dodijeliti bez objavljivanja natječaja, odnosno izravno, samo u iznimnim slučajevima i to:

* kad nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardnu natječajnu proceduru a problem je moguće riješiti samo izravnom dodjelom bespovratnih financijskih sredstava,
* kad se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode,
* kad se financijska sredstva dodjeljuju udruzi kojoj su zakonom, drugim propisom ili aktom dodijeljene određene javne ovlasti (Crveni križ, DVD, HGSS i dr.),
* kad se jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodjeljenih sredstava iznosi najviše 5% svih sredstava planiranih u proračunu za financiranje svih programa i projekata udruga.

**Članak 10.**

U slučajevima kada se financijska sredstva dodjeljuju bez raspisivanja javnog natječaja ili javnog poziva, Općina i Korisnik dužni su sklopiti Ugovor o izravnoj dodjeli sredstava kojim će se definirati na koje će se konkretne aktivnosti sredstva proračuna utrošiti te pri tom poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

U slučaju iz stavka 1. ovog članka na odgovarajući se način primjenjuju odredbe ovog Pravilnika, Uredbe i drugih pozitivnih propisa.

**Članak 11.**

Dokumentaciju za provedbu natječaja/poziva (u nastavku: natječajna dokumentacija) na prijedlog Jedinstvenog upravnog odjela utvrđuje općinski načelnik.

Obvezna natječajna dokumentacija obuhvaća:

1. tekst natječaja,
2. upute za prijavitelje,
3. obrasce za prijavu programa ili projekta:
   1. obrazac opisa programa ili projekta
   2. obrazac proračuna programa ili projekta
4. popis priloga koji se prilažu prijavi
5. obrazac za ocjenu kvalitete/vrijednosti programa ili projekta
6. obrazac izjave o nepostojanju dvostrukog financiranja
7. obrazac ugovora o o financiranju programa ili projekta
8. obrasce za izvještavanje:
   1. obrazac opisnog izvještaja provedbe programa ili projekta
   2. obrazac financijskog izvještaja provedbe programa ili projekta

Ovisno o vrsti natječaja, Općinski načelnik može utvrditi da natječajnu dokumentaciju osim navedene u stavku 2. ovog članka, čine i drugi obrasci.

**Članak 12.**

Sva natječajna dokumentacija po svome obliku i sadržaju mora biti u skladu s odredbama Uredbe i ovoga Pravilnika.

Prijava na natječaj/poziv mora sadržavati obvezne obrasce vlastoručno potpisane od strane osobe ovlaštene za zastupanje, te ovjerene službenim pečatom podnositelja.

Dokumentacija za prijavu dostavlja se u zatvorenoj omotnici, s nazivom pošiljatelja, i naznakom (Prijava na natječaj/poziv – Ne otvaraj!) neposredno na protokol Općine ili poštom preporučeno.

**Članak 13.**

Natječaj s cjelokupnom natječajnom dokumentacijom objavljuje se na mrežnim stranicama Općine i mrežnim stranicama Ureda za udruge Vlade Republike Hrvatske, a obavijest o objavljenom natječaju može se objaviti i u dnevnim glasilima, na društvenim mrežama ili radiju.

**Članak 14.**

Natječaj za podnošenje prijedloga projekta ili programa biti će otvoren najmanje 30 dana od datuma objave na mrežnim stranicama Općine.

Ocjenjivanje prijavljenih projekta ili programa, donošenje odluke o financiranju i vrijeme potpisivanja ugovora s udrugama čiji su projekti ili programi prihvaćeni mora biti dovršeno u roku od 45 dana, računajući od isteka roka za dostavu prijava.

Ocjenjivanje provodi Povjerenstvo od 3 člana kojeg imenuje Općinski načelnik.

**Članak 15.**

Po isteku roka za podnošenje prijava na natječaj/poziv, Povjerenstvo je dužno, u roku 7 dana od isteka roka za dostavu prijava, ocijeniti koje od pristiglih ponuda ispunjavaju propisane (formalne) uvjeta natječaja/poziva, sukladno odredbama Uredbe i ovog Pravilnika, te donijeti odluku koje se prijave upućuju u daljnju proceduru, odnosno stručno ocjenjivanje, a koje se odbacuju zbog neispunjavanja propisanih uvjeta natječaja.

U slučaju manjih formalnih nedostataka, Povjerenstvo može pozvati podnositelja da u roku ne duljem od 8 dana dopuni/ispravi prijavu.

Ukoliko podnositelj u ostavljenom roku iz stavka 2. ovog članka prijavu ne dopuni/ispravi, prijava će se odbaciti.

**Članak 16.**

Podnositeljima čije prijave ne udovoljavaju formalnim uvjetima natječaja/poziva odluka će se dostaviti u roku 8 dana od dana donošenja.

Protiv donijete odluke podnositelji imaju pravo podnijeti prigovor Općinskom načelniku u roku 8 dana od dana primitka. Prigovor se može podnijeti u pisanom obliku, neposredno na protokol Općine ili poštom, ili usmeno izjaviti na zapisnik u Jedinstvenom upravnom odjelu Općine.

O podnesenom prigovoru Općinski načelnik dužan je odlučiti u roku 5 dana od primitka istog. U slučaju prihvaćanja prigovora prijava će biti upućena u daljnju proceduru.

**Članak 17.**

Povjerenstvo za ocjenjivanje razmatra i ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje, te daje prijedlog za odobravanje financijskih sredstava.

Odluku o dodjeli sredstava, na temelju prijedloga Povjerenstva, donosi Općinski načelnik.

Bez obzira na kvalitetu predloženog programa ili projekta, Općina neće odobriti financijska sredstva za aktivnosti koje se već financiraju iz državnog proračuna i po posebnim propisima kad je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

**Članak 18.**

Rezultati natječaja, s podacima o udrugama, programima ili projektima kojima su odobrena sredstva i iznosima odobrenih sredstava financiranja, objavljuju se na mrežnim stranicama Općine.

Podnositeljima čiji projekti ili programi nisu prihvaćeni za financiranje Općina će, u roku 8 dana od donošenja odluke o dodjeli financijskih sredstava, dostaviti obavijest o razlozima odbijanja, uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog projekta ili programa.

**Članak 19.**

Podnositeljima kojima nisu odobrena financijska sredstva, može se, na njihov zahtjev, u roku od 8 dana od dana primitka pisane obavijesti o rezultatima natječaja/poziva omogućiti uvid u zbirnu ocjenu njihovog programa ili projekta.

Protiv odluke o dodjeli financijskih sredstava nezadovoljni podnositelji imaju pravo podnijeti prigovor Općinskom načelniku u roku 8 dana od dana primitka obavijesti.

Prigovor se može podnijeti zbog povrede natječajnog postupka te bodovanja, ukoliko podnositelj smatra da dostavljeni dokumenti sadrže argumente za drugačije bodovanje.

Prigovor se ne može podnijeti na odluku o neodobravanju sredstava ili visinu dodijeljenih sredstava.

Prigovor se može podnijeti u pisanom obliku, neposredno na protokol Općine ili poštom, ili usmeno izjaviti na zapisnik u Jedinstvenom upravnom odjelu Općine.

O podnijetom prigovoru načelnik će donijeti odluku u roku 8 dana od dana primitka.

**Članak 20.**

S udrugama kojima su odobrena financijska sredstva Općina će potpisati ugovor o financiranju programa ili projekta najkasnije u roku 30 dana od dana donošenja odluke o financiranju.

U slučaju da je odobreno samo djelomično financiranje programa ili projekta, Jedinstveni upravni odjel Općine prethodno će s udrugom pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, pri čemu će se prioritet financiranja staviti na aktivnosti iz programa/projekta koje će učinkovitije ostvariti ciljeve iz razvojnih i strateških dokumenata Općine. Postupak pregovora mora biti okončan do potpisivanja ugovora. Izmijenjeni obrasci prijave postaju sastavni dio ugovora.

**Članak 21.**

Ugovor se sastoji od općih uvjeta, koji su isti za sve korisnike u okviru natječaja/poziva, i posebnog dijela.

Postupak ugovaranja, opći i posebni uvjeti ugovora uredit će se temeljem odredbi Uredbe i važećih propisa te općih akata Općine.

Udruga postaje korisnik financiranja u trenutku potpisivanja ugovora.

**Članak 22.**

Općina ne odgovara za štetu koja korisniku nastane provedbom ili u vezi s provedbom programa ili projekta koji je predmet financiranja, niti će odobriti povećanje iznosa financiranja vezano uz takvu štetu.

Općina ne odgovara ni za štetu koja provedbom programa ili projekta koji je predmet financiranja ili u vezi s njim nastane trećima.

**Članak 23.**

Općina će, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih programa ili projekata udruga, sukladno Zakonu o udrugama, Zakonu o fiskalnoj odgovornosti, Uredbi, ovom Pravilniku i drugim pozitivnim propisima.

Praćenje će se vršiti odobravanjem opisnih i financijskih izvješća korisnika sredstava te kontrolom “na licu mjesta” od strane službenika Jedinstvenog upravnog odjela.

Na temelju praćenja i vrednovanja rezultata pojedinačnih programa i projekta, u cilju utvrđivanja učinkovitosti ulaganja i razine promjena koje su se u lokalnoj zajednici odnosno društvu dogodile zahvaljujući provedbi potpore, Općina će vrednovati rezultate i učinke natječaja/poziva i planirati buduće aktivnosti u pojedinom prioritetnom području financiranja.

**Članak 24.**

Korisnik je Općini, na propisanim obrascima i u propisanim rokovima, dužan dostaviti opisno i financijsko izvješće.

Uz opisna izvješća dostavlja se popratna dokumentacija kao što su video zapisi, fotografije i dr. kojima se dokazuje provedba projekta/programa.

U financijskom izvješću navode se sveukupni troškovi programa, projekta ili inicijative, neovisno o tome iz kojeg su izvora financirani. Uz financijsko izvješće korisnik je dužan dostaviti dokaze o nastanku troška podmirenog iz sredstava Općine (preslike faktura, ugovora s obračunima istih) te dokazi o plaćanju istih (preslike naloga o prijenosu ili izvoda sa žiro računa).

**Članak 25.**

Korisnik financiranja dužan je izbjeći sukob interesa pri korištenju dodijeljenih sredstava, te bez odgode obavijestiti Općinu o svim situacijama koje predstavljaju ili bi mogle dovesti do takvog sukoba, osobito kad je nepristrano izvršenje ugovornih obveza ugroženo zbog prilike da se odlukom ili drugim djelovanjem pogoduje bilo kojoj osobi nauštrb javnog interesa.

Ne smatra se sukobom interesa kad korisnik financiranja provodi program/projekt usmjeren na njegove članove kao korisnike projekta koji pripadaju socijalno osjetljivim skupinama ili skupinama s posebnim potrebama.

U slučaju utvrđenog sukoba interesa Općina će korisniku financiranja naložiti poduzimanje radnji kojima će se isti otkloniti.

# V. PRIHVATLJIVI TROŠKOVI I MODELI FINANCIRANJA

**Članak 26.**

Odobrena financijska sredstva finacijske potpore korisnik je dužan utrošiti isključivo za realizaciju programa/projekta/manifestacije/inicijative utvrđenog Proračunom i Ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

**Članak 27.**

Prihvatljivi troškovi su troškovi koje je imao korisnik financiranja, a koji ispunjavaju sljedeće kriterije:

* nastali su za vrijeme razdoblja provedbe programa ili projekta u skladu s ugovorom, a plaćeni do datuma odobravanja završnog izvještaja. moraju biti navedeni u proračunu projekta ili programa,
* nužni su za provođenje programa ili projekta koji je predmet dodjele financijskih sredstava,
* identificirani su, provjereni i računovodstveno evidentirani kod korisnika financiranja prema važećim propisima o računovodstvu neprofitnih organizacija,
* opravdani su i usuglašeni sa zahtjevima racionalnog financijskog upravljanja, štedljivosti i učinkovitosti.

**Članak 28.**

U skladu s odredbom prethodnog članka, opravdanim se smatraju sljedeći izravni troškovi udruge:

* troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću, sukladno odredbama ovog Pravilnika i Uredbe;
* putni troškovi i troškovi dnevnica za zaposlenike i druge osobe koje sudjeluju u projektu ili programu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;
* troškovi potrošne robe.

**Članak 29.**

Neprihvatljivim troškovima projekta ili programa smatraju se:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* troškovi reprezentacije, hrane i pića
* troškovi smještaja (osim u slučaju višednevnih i međunarodnih programa ili u iznimnim opravdanim slučajevima koje Općina može priznati kao prihvatljiv trošak)

**Članak 30.**

Općina će, za programe i projekte koji se ne provode dulje od 12 mjeseci i za koje se osiguravaju financijska sredstva u iznosu do 50.000,00 kn, dodijeljena sredstva isplatiti udruzi u roku 30 dana od dana potpisivanja ugovora.

Za pojedine programe i projekte Općina može odlučiti da će se korisniku sredstva isplatiti jednokratno, u roku 45 dana od prihvaćanja završnog izvješća projekta/programa, na temelju dostavljenog zahtjeva za isplatu i obrazloženja troškova.

Općina je dužna izvještaj razmotriti i prihvatiti u roku od 30 dana od dana dostavljanja, a ukoliko utvrdi da izvještaj ne može prihvatiti i da je potrebno poduzeti dodatne provjere, zatražit će pojašnjenja ili dodatne podatke koje je korisnik dužan dostaviti u roku 15 dana od primitka zahtjeva Općine.

U slučaju da je postupak izvršenja ugovora narušen značajnim nepravilnostima od strane korisnika financiranja, Općina će obustaviti plaćanje i tražiti povrat već uplaćenih sredstava koja su neopravdano utrošena.

# VI. VRIJEME TRAJANJA FINANCIRANJA

**Članak 31.**

Sva financijska sredstva koje Općinaodjeluje putem natječaja odnose se, u pravilu, na aktivnosti koje će se provoditi u kalendarskoj godini za koju se raspisuju.

Za pojedine programe i projekte Općina može odobriti financiranje na rok do četiri (4) godine, što će se definirati samim natječajem. Višegodišnje financiranje ugovara se na godišnjoj razini, s propisanim programskim i financijskim vrednovanjem korištenja financijske potpore Općine u prethodnom vremenskom razdoblju.

Korisnici kojima Općina odobri višegodišnja financijska sredstva mogu novu potporu zatražiti i ostvariti tek kad istekne prethodna.

Nastavak financiranja višegodišnjih programa iz stavka 2. ovog članka i iznos potpore u narednoj godini ovisi o rezultatima praćenja i vrednovanja aktivnosti realiziranih u okviru tog programa u tekućoj godini, o čemu odluku donosi Općinski načelnik sukladno podnesenim izvješćima, a u skladu s odredbama Uredbe i ovog Pravilnika.

# VII. FINANCIJSKI OKVIR

**Članak 32.**

Općina će unaprijed, prilikom planiranja natječaja, a u skladu s raspoloživim iznosom sredstava planiranih u proračunu, predvidjeti financijski okvir dodjele sredstava udrugama po objavljenom natječaju koji će obuhvatiti

* ukupan iznos raspoloživih sredstava
* iznose predviđene za pojedina programska područja (djelatnosti)
* najniži i najviši iznos sredstava koja se mogu dodijeliti po jednom ugovoru
* očekivani broj udruga s kojima će se ugovoriti provedba programa/projekta u okviru pojedinog natječaja.

# VIII. OBVEZA DOKUMENTIRANJA PROJEKTNIH AKTIVNOSTI , KONAČAN IZNOS FINANCIRANJA I POVRAT SREDSTAVA

**Članak 33.**

Korisnik financiranja je obvezan voditi precizne i redovite evidencije o provođenju programa/projekta primjenom pravila računovodstva neprofitnih organizacija.

Računi i troškovi vezani uz projekt ili program moraju biti lako prepoznatljivi i provjerljivi, na način da se mogu lako identificirati i pratiti do i unutar računovodstvenih i knjigovodstvenih sustava udruge.

**Članak 34.**

Korisnik financiranja je obvezan omogućiti Općini, inspekciji proračunskog nadzora Ministarstva financija, a na zahtjev Općine i vanjskim revizorima da ispitivanjem dokumenata ili putem kontrola na licu mjesta provjere provođenje projekta ili programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje projekta ili programa, i u razdoblju od sedam godina nakon završne isplate.

**Članak 35.**

Konačan iznos sredstava koji Općina treba isplatiti korisniku financiranja ne može biti veći od najvišeg iznosa sredstava navedenih u ugovoru čak i ako ukupan zbroj opravdanih troškova premaši procijenjeni proračun naveden u obrascu proračuna programa ili projekta.

Ako se projekt ili program ne provodi ili se provode neadekvatno, djelomično ili s odlaganjem, Općina je ovlaštena, temeljem obrazložene odluke, smanjiti bespovratna sredstva u skladu sa stvarnim provođenjem projekta ili programa.

**Članak 36.**

Općina će od Korisnika financiranja pisanim putem zatražiti povrat isplaćenih sredstava za provedbu odobrenog programa ili projekta kad utvrdi da Korisnik

* nije realizirao program ili projekt utvrđen proračunom i ugovorom,
* nije utrošio sva odobrena sredstva,
* sredstva nije koristio namjenski,
* iz neopravdanih razloga nije podnio izvješće u propisanom roku.

**Članak 37.**

Korisnik je dužan Općini vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva najkasnije u roku od 30 dana od primitka zahtjeva, u protivnom će se pokrenuti postupak prisilne naplate, a na dospjele iznose obračunati i zatezna kamata.

Korisnik koji dobrovoljno u ostavljenom roku ne vrati Općini sredstva u slučaju iz stavka 1. ovog članka ne može sudjelovati na budućim natječajima za dodjelu sredstava udrugama.

# IX. ZAVRŠNE ODREDBE

**Članak 38.**

Na pitanja financiranja udruga sredstvima proračuna Općine koja nisu definirana ovim Pravilnikom primjenjivat će se neposredno Uredba i odredbe važećih zakona.

**Članak 39.**

Ovaj Pravilnik stupa na snagu osmi dan od objave u Službenom vjesniku Šibensko-kninske županije.

OPĆINSKO VIJEĆE

OPĆINE PROMINA

Predsjednik:

Danijel Džapo

KLASA: 402-04/16-01/1

URBROJ: 2182/9-16-1/1

U Oklaju, 04. studenog 2016. god.